SUHETO ITI AKKUB
Adda Kadi Dios? Ania ti Epektona Kenka no Mamatika?
Para iti adu, awan sungbat wenno saanen a napateg dayta a saludsod. Kuna ni Hervé a dimmakkel idiay France: “Diak ibilang ti bagik a di mamati iti Dios wenno agduadua iti kaaddana, ngem awan ti relihionko. Para kaniak, ti kasayaatan a wagas ti panagbiag ket ti panangusar iti sentido komon ta no dayta ti pagkurriem, saanmon a kasapulan ti agpatulong iti Dios.”
Ti met dadduma ket mabalin a kas ken John iti United States. Kinunana: “Dagiti nagannakko ket saan a mamati iti Dios. Idi baritoak, diak masigurado no adda Dios wenno awan. Ngem pasaray pinampanunotko dayta.”
Pinampanunotmo met kadin no adda Dios, ket no adda nga agpayso, adda kadi nasaysayaat a panggep ti biag? Nalabit addan dagiti naammuam a narigat nga ilawlawag no awan ti Namarsua, kas kadagiti impormasion ti siensia maipapan kadagiti kasasaad iti nakaparsuaan a mayanatup unay tapno posible ti biag ditoy daga ken ebidensia a ti biag ket saan a timmaud manipud iti awan biagna a banag.—Kitaem ti kahon a “ Sukimatem Dagiti Ebidensia.”
Usigem dagita a napateg nga impormasion. Kasda la karatula a nakatudo iti maysa a gameng. No makakitaka kadagiti makakombinsir nga ebidensia nga adda Dios ken mapagtalkan nga impormasion maipapan kenkuana, nagdakkel la ketdi ti maitulong dagita kenka. Adtoy ti uppat a pagarigan.
1. TI PANGGEP TI BIAG
No adda nasaysayaat a panggep ti biag, kayattayo a maammuan no ania dayta ken no ania ti epektona kadatayo. Ngamin, no adda Dios ngem ditay ammo dayta, agbibiagtayo a ditay man la ammo ti kapatgan a kinapudno iti uniberso.
Kuna ti Biblia a ti Dios ti Nagtaudan ti amin a biag. (Apocalipsis 4:11) Kasano a ti pannakaammo iti dayta ket makaipaay iti panggep iti biagtayo? Kitaem ti isursuro ti Biblia maipapan iti dayta.
Kadagiti amin a parsua ditoy daga, naidumduma dagiti tattao. Sigun iti Biblia, pinarsuanatayo ti Dios tapno agbalintayo a kas kenkuana babaen ti panangtuladtayo iti personalidadna. (Genesis 1:27) Isursuro pay ti Biblia a dagiti tattao ket posible nga agbalin a gagayyem ti Dios. (Santiago 2:23) Awanen ti makaipaay pay iti nasaysayaat a panggep ti biagtayo no di ti maaddaan iti kasta a relasion iti Namarsua kadatayo.
Ania ti kaipapanan ti panagbalin a gayyem ti Dios? Dagiti gagayyem ti Dios maibagada kenkuana ti amin a linaon ti pusoda. Inkarina met a denggenna ida ken agtignay para kadakuada. (Salmo 91:15) Kas gagayyem ti Dios, mabalintay a maammuan ti kapanunotanna iti adu a banag. Gapu iti dayta, maawatantayo a naimbag dagiti sungbat kadagiti kapatgan a saludsod maipapan iti biagtayo.
No adda Dios ngem ditay ammo dayta, agbibiagtayo a ditay man la ammo ti kapatgan a kinapudno iti uniberso
2. NATALNA A PANUNOT
Kas pagarigan, narigat a patien ti dadduma nga adda Dios gapu kadagiti panagrigrigat a makitkitada iti intero a lubong. Isalsaludsodda, ‘Apay nga ipalpalubos ti mannakabalin-amin a Namarsua nga agtultuloy ti panagrigrigat ken kinadakes?’
Daytoy ti makaliwliwa a sungbat ti Biblia: Di pulos pinanggep ti Dios nga agrigat dagiti tattao. Idi pinarsuana ti tao, awan ti panagrigat. Uray ti ipapatay ket saan a paset ti orihinal a panggep ti Dios para iti sangatauan. (Genesis 2:7-9, 15-17) Narigat a patien? Arapaap laeng? Saan. No adda mannakabalin-amin a Namarsua ken no agpayso nga ayat ti kangrunaan a galadna, dayta ngarud ti talaga a kita ti biag a manamnamatayo a panggepna para kadagiti tattao.
Apay ngarud a kastoy ti kasasaad ita ti sangatauan? Ilawlawag ti Biblia a pinarsua ti Dios dagiti tattao nga addaan iti wayawaya nga agdesision. Saantayo a robot, a mapuerpuersa nga agtulnog iti Dios. Ti immuna a pagassawaan, a nagtaudan ti amin a tattao, pinilida a laksiden ti panangiwanwan ti Dios. Imbes nga agtulnogda iti Dios, inaramidda ti kaykayatda. (Genesis 3:1-6, 22-24) Gapu iti dayta, mapaspasarantayon dagiti nasaem a resultana.
Natalna ti panunottayo ta ammotayo a saan a panggep ti Dios nga agrigat ti tao. Ngem natural a kayattayo met ti mabang-aran. Kasapulantayo ti namnama para iti masanguanan.
3. NAMNAMA
Kalpasan unay a simmukir ti sangatauan, inkari ti Dios nga addanto tiempo a tungpalenna ti orihinal a panggepna para iti daga. Gapu ta mannakabalin-amin, awan ti makalapped kenkuana iti panangaramidna iti dayta. (Isaias 55:11) Di agbayag, ikkatenton ti Dios ti amin nga epekto dayta nga isusukir. Isublinanto metten ti kasasaad ti daga ken sangatauan maitunos iti orihinal a panggepna.
Ania ti kaipapanan dayta kenka? Usigem ti dua laeng kadagiti adu a kari ti Dios para iti masanguanantayo a mabasa iti Biblia.
NATALNANTON TI INTERO A DAGA KEN MAIKKAT TI KINADAKES. “Iti apagbiit laengen a kanito, ket daydiay nadangkes awanton; ket pudno unay nga imutektekamto ti lugarna, ket isu awanton. Ngem dagidiay naemma tagikuaendanto ti daga, ket pudno a maragsakandanto iti napalalo iti kinaruay ti talna.”—Salmo 37:10, 11.
MAPUKAW TI SAKIT KEN IPAPATAY. “Awanto ti agtataeng nga agkuna: ‘Masakitak.’” (Isaias 33:24) “Pudno nga alimonennanto ni patay iti agnanayon, ket ti Soberano nga Apo Jehova sigurado a punasennanto ti lulua iti amin a rupa.”—Isaias 25:8.
Apay a makapagtalektayo kadagiti kari ti Dios a naisurat iti Biblia? Agsipud ta adu a padto a nailanad iti dayta ti napaneknekan a natungpalen. Ngem nupay adda namnamatayo nga awanton ti panagrigrigat, dina kayat a sawen a ditayon agproblema ita. Ania pay a tulong ti ipapaay ti Dios?
4. TULONG KADAGITI PROBLEMA KEN PANAGDESISION
Iwanwanwannatayo ti Dios tapno matulongannatayo a mangsango kadagiti problema ken mangaramid kadagiti nasayaat a desision. Simple laeng ti adu a desision, ngem ti dadduma ket addaan kadagiti tungpal biag nga epekto kadatayo. Awan tao a makaipaay kadatayo iti kas iti sirib a maipaay ti Namarsua kadatayo. Ngamin, ammona ti amin a napasamak ken mapasamakto pay laeng ken isu ti mismo a Nagtaudan ti biag ti tao. Ammona ngarud no ania ti kasayaatan para kadatayo.
Naglaon ti Biblia iti kapanunotan ni Jehova a Dios ta pinaltiingan wenno inwanwanna ti nadumaduma a tattao a nangisurat iti dayta. Mabasatayo daytoy iti Biblia: “Siak, ni Jehova, ti Diosmo, Daydiay mangisursuro kenka tapno magunggonaam ti bagim, Daydiay mangpappapagna kenka iti dalan a rebbeng a pagnaam.”—Isaias 48:17, 18.
Awan limitasion ti pannakabalin ti Dios ken sisasagana a mangusar iti dayta para kadatayo. Ti Biblia dineskribirna ti Dios kas nadungngo nga ama a nakasagana a tumulong kadatayo. Kunana: “Ti Ama sadi langit mangtedto iti nasantuan nga espiritu kadagidiay agdawdawat kenkuana!” (Lucas 11:13) Dayta a pannakabalin ti Dios ti mangigiya ken mangpabileg kadatayo.
Kasanom a magun-odan ti kasta a tulong ti Dios? Kastoy ti sungbat ti Biblia: “Ti umadani iti Dios masapul a patienna nga isu adda ken isu agbalin a mananggunggona kadagidiay sipapasnek a mangsapsapul kenkuana.” (Hebreo 11:6) Tapno agbalinka a kombinsido nga adda Dios, masapul a sukimatem a mismo dagiti ebidensia.
IWAYAAM KADI TI AGSUKIMAT?
Kasapulan ti panawen tapno mabirokam ti kinapudno maipapan iti Dios. Ngem sigurado a magunggonaanka iti panangaramidmo iti dayta. Usigem ti kapadasan ni Xiujin Xiao a nayanak idiay China ngem agnanaed itan iti United States. Kunana: “Nupay mamatiak idi iti teoria ti ebolusion, interesadoak iti Biblia. Isu a nagpayadalak iti Biblia kadagiti Saksi ni Jehova. Iti maudi a tawenko iti kolehio, nagbalinak nga okupado unay nga uray la awanen tiempok a mangpanunot kadagiti ad-adalek iti Biblia. Ngem saanak unay a naragsak. Idi impangpangrunak manen ti panagadalko iti Biblia, nariknak ti pudpudno a ragsak.”
Kayatmo kadi a maammuan ti ad-adu pay maipapan iti Namarsua kadatayo a ni Jehova a Dios? Iwayaam koma ngarud ti agsukimat.
Ammuem ti Ad-adu Pay
Adda Kadi Nagan ti Dios?
Adu ti titulo ti Dios, kas iti Mannakabalin-amin, Namarsua, ken Apo. Ngem agarup 7,000 a daras a nausar ti personal a nagan ti Dios iti Biblia.
Apay nga Adalem ti Biblia?
Mangipapaay ti Biblia kadagiti sungbat ti agkakapateg a saludsod ti minilion a tattao iti intero a lubong. Kayatmo kadi met ti matulongan?
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn